L 130/144
BG
Официален вестник на Европейския съюз
16.5.2023 г.
Приложимите делегирани актове относно безплатното разпределяне на квоти следва да бъдат съответно коригирани за секторите и подсекторите, обхванати от МКВЕГ.
Безплатните квоти, които вече не се предоставят на обхванатите от МКВЕГ сектори въз основа на това изчисление (търсене по МКВЕГ), се добавят във Фонда за иновации, за да се подкрепят иновациите в нисковъглеродните технологии, улавянето и използването на въглерод, улавянето и съхранението на въглерод в геоложки формации, възобновяемата енергия, преноса и съхранението на енергия по начин, който допринася за смекчаване на последиците от изменението на климата.
В този контекст специално внимание следва да се обръща на проектите в секторите, обхванати МКВЕГ.
За да се спази делът на безплатните квоти, които са налични за необхванатите от МКВЕГ сектори, окончателното количество, което се приспада от безплатните квоти и се предоставя по Фонда за иновации, следва да се изчислява въз основа на съотношението между търсенето по МКВЕГ и необходимите безплатни квоти на всички сектори, които получават безплатно разпределени квоти.
(47)
С цел смекчаване на потенциалните рискове от изместване на въглеродни емисии, свързани със стоки, които са обхванати от МКВЕГ и са произведени в Съюза за износ в трети държави, които не прилагат СТЕ на ЕС или подобен механизъм за ценообразуване на въглеродните емисии, следва да се извърши оценка преди края на преходния период съгласно Регламент (ЕС) 2023/956.
Ако в оценката се установи риск от такова изместване на въглеродни емисии, Комисията следва, ако е целесъобразно, да внесе законодателно предложение за справяне с риска от изместване на въглеродни емисии по начин, който е в съответствие с правилата на Световната търговска организация.
Освен това държавите членки следва да могат да използват приходите от търговете за справяне с всеки остатъчен риск от изместване на въглеродни емисии в секторите, обхванати от МКВЕГ, и в съответствие с правилата за държавна помощ.
Когато квотите в резултат от намаляване на безплатното разпределяне на квоти, свързано с прилагането на правилата за условията, не се използват изцяло за освобождаване на инсталациите с най-нисък интензитет на емисиите на парникови газове от междусекторната корекция, 50 % от тези остатъчни квоти следва да бъдат добавени към Фонда за иновации.
Останалите 50 % следва да се продадат на търг от името на държавите членки и те следва да използват приходите от тях за справяне с остатъчния риск от изместване на въглеродни емисии в секторите, обхванати от МКВЕГ.
(48)
За да се отрази по-добре технологичният напредък, като същевременно се осигурят стимули за намаляване на емисиите и се възнаградят по подходящ начин иновациите, минималната корекция на стойностите на параметъра следва да се увеличи от 0,2 % на 0,3 % годишно, а максималната корекция следва да се увеличи от 1,6 % на 2,5 % годишно.
Следователно за периода 2026—2030 г. стойностите на параметъра следва да бъдат коригирани с 6 % до 50 % в сравнение със стойността, приложима за периода 2013—2020 г. За да осигури предвидимост за инсталациите, Комисията следва да приеме актове за изпълнение с цел определяне на преразгледаните стойности на параметъра за безплатно разпределяне на квоти във възможно най-кратък срок и преди началото на периода 2026—2030 г.
(49)
За да се стимулират нови революционни технологии в стоманодобивната промишленост и да се избегне значително непропорционално намаляване на стойността на параметъра и с оглед на особените характеристики на стоманодобивната промишленост, като например високата интензивност на емисиите и структурата на международния пазар и на пазара на Съюза, е необходимо при изчисляването на стойността на параметъра за течни черни метали за периода 2026—2030 г. да бъдат изключени инсталациите, които са извършвали дейност през референтния период 2021—2022 г. и които в противен случай биха били включени в това изчисление в резултат на прегледа на определението за продуктовия параметър за течни метали.
(50)
За да се възнаградят най-добрите резултати и иновациите, инсталациите, чиито нива на емисии на парникови газове са под средните на десетте процента най-ефективни инсталации по даден параметър, следва да бъдат изключени от прилагането на коефициента за междусекторна корекция.
Квотите, които не са разпределени поради намаляване на безплатното разпределение на квоти, свързано с прилагането на правилата за условията, следва да се използват за покриване на дефицита при намаляването на безплатното разпределение на квоти, произтичащ от изключването на постигналите най-добри резултати от прилагането на коефициента за междусекторна корекция.
(51)
С цел да се ускори декарбонизацията на икономиката, като същевременно се засилва конкурентоспособността на промишлеността на Съюза, на Фонда за иновации следва да бъдат предоставени допълнителни 20 милиона квоти от количеството, което иначе би могло да бъде разпределено безплатно, и допълнителни 5 милиона квоти от количеството, което иначе би могло да бъде продадено на търг.
При прегледа на графика и реда на провеждане на търга на квоти на Фонда за иновации, установени с Регламент (ЕС) No 1031/2010 на Комисията (17), с оглед на промените, въведени с настоящата директива, Комисията следва да разгледа възможността за предоставяне на повече ресурси през първите години от прилагането на преразгледаната Директива 2003/87/ЕО, за да се стимулира декарбонизацията на съответните сектори.
(17) Регламент (ЕС) № 1031/2010 на Комисията от 12 ноември 2010 г. относно графика, управлението и други аспекти на търга на квоти за емисии на парникови газове съгласно Директива 2003/87/ЕО на Европейския парламент и на Съвета за установяване на система за търговия с квоти за емисии на парникови газове в рамките на Съюза (ОВ L 302, 18.11.2010 г., стр. 1).